安東尼「被受傷」缺陣 傳同坦哈格決裂
2024年04月15日 16:02
東網電視
更多新聞短片
安東尼馬菲奧斯近期狀態回勇。(Getty Images)
曼聯上場英超對般尼茅夫,狀態回勇嘅安東尼馬菲奧斯冇份入選大軍名單,令人大感意外,據悉呢位巴西國腳上周五(12日)操練時受傷,所以缺陣,但安東尼身邊人士指佢傷勢輕微,被棄用全因同領隊坦哈格鬧不和。
安東尼馬菲奧斯上月英足盃對利物浦,射入重要1球,早前英超作客車路士,亦貢獻1次助攻,據悉佢向坦哈格提出,以自己現時勇態,比拉舒福特更值得踢正選,但不獲對方接納,令兩人關係出現裂痕。
雖然曼聯方面否認將帥不和傳聞,但由於坦哈格曾經有同C朗、查頓辛祖反面前科,加上打和般尼茅夫後,拎阿歷真度加拿祖做代罪羔羊,疑似引起呢位阿根廷國腳不滿。坦哈格連番同球員發生爭拗,難怪會傳出今次同安東尼決裂。
據悉以安東尼馬菲奧斯嘅「傷勢」,可以復出踢周日(21日)晚英足盃4強對高雲地利,如果到時都見唔到呢位翼鋒,大家就知發生咩事。